Շաբաթը նշանավորող մեկ այլ հանդիպում տեղի ունեցավ «Լույսի» շրջանավարտ Արտակ Բեգլարյանի հետ, ով ուսանողներին ոգեշնչեց` սեփական կյանքի և հաղթահարած մարտահրավերների մասին պատմելով: Պարոն Բեգլարյանն ստիպված է եղել բազմաթիվ խոչընդոտներ հաղթահարել այն օրվանից, երբ վեց տարեկան հասակում կուրացել է Ստեփանակերտի իրենց տան մոտակայքում ականի պայթյունից: Նա մասնագիտական մեծ հաջողությունների է հասել, ավարտել Ֆլեթչերի իրավունքի և դիվանագիտության դպրոցը և այժմ աշխատում է որպես Լեռնային Ղարաբաղի Հանրապետության վարչապետի օգնական: «Լույսի» համայնքի հետ հանդիպմանն Արտակը նշեց, որ ամեն խոչընդոտ կարելի է փոխակերպել դրական երևույթի, և որ յուրաքանչյուրը պետք է անվերջ աշխատի ինքնակատարելագործման ուղղությամբ` ֆորմալ կրթության և ինքնուսուցման միջոցով: Նա ավելացրեց. «Մեր կրթությունը և հմտությունները ոչ մի նշանակություն չունեն, եթե մենք դրանք չենք օգտագործում»: